Franski fótboltamaðurinn Benjamin Mendy, leikmaður Manchester City var í dag ákærður á ný fyrir nauðgun. Mendy sætir nú rannsókn vegna gruns um sjö nauðganir og eitt kynferðisbrot gegn fimm mismunandi konum.
Réttað verður yfir Mendy á nýju ári, líklega 24. janúar 2022. Brotin eiga að hafa átt sér stað á tímabilinu október 2020 til ágúst 2021. Mendy sem er 27 ára hefur verið í herbúðum Manchester City frá 2017. Hann hafði þegar leikið einn leik í ensku úrvalsdeildinni í haust, þegar fyrstu ásakanirnar komu opinberlega fram. Þá var hann settur til hliðar af City.
Leikjum fjögurra Íslendingaliða í úrvalsdeild karla í handbolta í Danmörku sem átti að fara fram í kvöld hefur verið frestað. Ástæðan er hröð útbreiðsla kórónuveirunnar í Danmörku. Aðeins einn leikur af sjö í deildinni sem átti að spila í kvöld er enn á dagskrá.
Það lítur allt út fyrir að kynjahlutfallið á vetrarólympíuleikunum í Peking í Kína í febrúar verði nálægt því að vera jafnt. Þetta sýnir greining tölfræðiveitunnar Gracenote. Allt útlit er fyrir að karlkyns keppendur á Ólympíuleikunum í Peking verði 52,75% keppenda og konur þá 47,25% keppenda. Það er minnsti munur sem hefur sést á vetrarólympíuleikum. Frá og með leikunum í Albertville í Frakklandi 1992 hefur bilið milli kynjanna minnkað stöðugt. Á fyrstu vetrarólympíuleikunum, sem haldnir voru í Chamonix í Frakklandi árið 1924 voru aðeins tvær greinar sem konur gátu keppt í. Það var listdans kvenna á skautum og í parakeppni listdansins. Á þeim leikum voru karlar 81,3% keppenda. Það hefur því mikið vatn runnið til sjávar á síðustu 98 árum. Vetrarólympíuleikarnir í Peking hefjast 4. febrúar og standa yfir til 20. febrúar. Sýnt verður frá fjölda viðburða á leikunum á rásum RÚV.